**ПРЕПОРУКЕ ЗА КОРИШЋЕЊЕ ЗАШТИТНИХ ПАМУЧНИХ МАСКИ ЗА ЛИЦЕ, МЕДИЦИНСКИХ И ФИЛТРИРАЈУЋИХ МАСКИ**

• Ношење заштитних маски у затвореним јавним просторима у ситуацијама када није могуће одржавати препоручену удаљеност од најмање два метра (јавни превоз, тржни центри, малопродајни објекти, теретане, на радном месту) је значајна општа мера превенције ширења болести COVID-19.

• Заштитна улога маске је и подизање свести о значају одржавања препорученог физичког дистанцирања.

• Потребно је да се маска правилно користи како би имала заштитну улогу.

• Употреба маске не искључује потребу одржавања физичке дистанце од најмање два метра и потребу одржавања опште хигијене.

**Памучне маске за лице** се креирају и шију од памучних материјала гушћег ткања који су доступни на тржишту. Шију се од двослојних или вишеслојних материјала и носе се при свакодневним животним активностима. Маска има заштитну улогу ако се:

• користити за личну употребу и не дели са другoм особом,

• пре и након стављања маске оперу руке сапуном и водом у трајању од најмање 20 секунди или дезинфикују средством на бази 70% алкохола,

• користи тако да маска прекрива уста, нос и браду и чврсто пријања уз лице,

• не додирује спољашња површина маске која је потенцијално контаминирана вирусима и маска не спушта испод браде приликом говора, конзумације напитака и хране,

• скида када се овлажи и не користи поново након скидања већ се мења новом сувом маском

• маска након скидања одлаже у посебно за њу намењену врећицу и по доласку кући опере,

• пере у машини за прање веша употребом стандардних детерџената користећи програм прања на температури од најмање 60 °C или ручно на вишим температурама, а након тога испегла стандардном пеглом подешеном на температуру већу од 60 °C.

**Медицинске маске (хируршке маске)** првенствено се користе за заштиту других особа од излагања потенцијално заразним капљицама особе која носи маску. Намењене су за једнократну примену и углавном у медицинске сврхе.

**Филтрирајуће маске (FFP2 i FFP3)** користе се као лична заштитна опрема (ЛЗО) и намењене су заштити од честица, капљица и аеросола насталог при раду у здравственим установама. Намењене су за једнократну примену и искључиво у медицинске сврхе, у ситуацијама када се током пружања медицинске помоћи долази у директан контакт са зараженом особом јер блокирају удисање великих количина аеросола у зависности од јачине филтрације (95% и више, односно 98% и више).

**Табела 1.** Врста маски, њихова својства и намена

|  |  |  |  |
| --- | --- | --- | --- |
| **Врста маски** | **Памучна маска за лице** | **Медицинска маска** | **Филтрирајућа маска за лице** |
| Опис | маска домаће и кућне израде;  помоћна маска за лице | хируршка маска | FFP2/FFP3 маске или  N95/ N99 и N100 |
| Намена | лична заштита становништва  на јавним местима | заштита других | заштита на раду у здравственим установама (ЛЗО) |
| Медицински производ, односно део личне заштитне опреме (ЛЗО) | не | да | да |
| Тестиран са сертификатом/ лиценцом | не | да, Европски стандард  ЕN 14683:2019-6  Сертификат CE1 | Да, Европски стандард  ЕN 149:2001-10  Сертификат CE1 |
| Заштитна улога | • ношењем се може успорити пренос капљица из респираторног тракта током говора, кашља, кијања.  • маска подиже свест о потреби за физичким дистанцирањем од најмање 2 метра.   * маска се мења када се овлажи. | * заштита других од капљица из респираторног тракта које ослобађа особа која носи маску. * маска се мења на 2 сата, а уколико се овлажи и чешће. | * заштита особе која носи маску од аеросола у здравственим установама. * маска се мења на 4–6 сати. |